HU Az Európai Unió Hivatalos Lapja L 158/5

A BIZOTTSÁG (EU) 2017/1091 FELHATALMAZÁSON ALAPULÓ RENDELETE

(2017. április 10.)

a 609/2013/EU európai parlamenti és tanácsi rendelet mellékletének a feldolgozott gabonaalapú élelmiszerekhez a bébiételekhez és a speciális gyógyászati célra szánt élelmiszerekhez adható anyagok jegyzéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a csecsemők és kisgyermekek számára készült, a speciális gyógyászati célra szánt, valamint a testtömeg-szabályozás céljára szolgáló, teljes napi étrendet helyettesítő élelmiszerekről, továbbá a 92/52/EGK tanácsi irányelv, a 96/8/EK, az 1999/21/EK, a 2006/125/EK és a 2006/141/EK bizottsági irányelv, a 2009/39/EK európai parlamenti és tanácsi irányelv és a 41/2009/EK és a 953/2009/EK bizottsági rendelet hatályon kívül helyezéséről szóló, 2013. június 12-i 609/2013/EU európai parlamenti és tanácsi rendeletre (1) és különösen annak 16. cikkére,

mivel:

(1) A 609/2013/EU rendelet melléklete meghatározza azon anyagok uniós jegyzékét, amelyek az 1. cikk (1) bekezdése szerinti egy vagy több élelmiszer-kategóriához adhatók. Az említett rendelet 22. cikkének megfelelően az uniós jegyzék a szóban forgó rendelet 11. cikke értelmében elfogadott vonatkozó, felhatalmazáson alapuló jogi aktusok alkalmazásának napjától alkalmazandó. Az uniós jegyzék az említett rendelet 16. cikkében meghatározott követelmények szerint módosítható.

(2) 2006. január 6-i véleményében (2) az Európai Élelmiszerbiztonsági Hatóság (a továbbiakban: a Hatóság) arra a következtetésre jutott, hogy a vas-biszglicinátnak az átlagos fogyasztóknak szánt élelmiszerekben, étrend-kiegészítőkben és különleges táplálkozási célokra szánt élelmiszerekben – beleértve a csecsemők és kisgyermekek számára készült élelmiszereket – vasforrásként történő használata nem jelent biztonsági kockázatot.

(3) A vas-biszglicinát nem szerepelt a 609/2013/EU rendelet mellékletében feldolgozott gabonaalapú élelmiszerekben és bébiételekben vasforrásként történő használatra az e termékekre alkalmazandó szabályok felülvizsgálatáig. Mivel ez a felülvizsgálat olyan további tudományos értékeléseket igényel, amelyek a közeljövőben nem zárulnak le, a helyes közigazgatási gyakorlat szempontjából nem helyénvaló az uniós jegyzék frissítésének további elhalasztása a vas-biszglicinát feldolgozott gabonaalapú élelmiszerekben és bébiételekben vasforrásként történő felvétele által.

(4) Egy kérelem kézhezvételét követően a Bizottság felkérte a Hatóságot, hogy készítsen véleményt az élelmiszerekhez, étrend-kiegészítőkhöz és speciális gyógyászati célra szánt élelmiszerekhez táplálkozási célból, kalciumforrásként hozzáadott kalcium-foszforil oligoszacharidok (POs-Ca®) biztonságosságáról és biológiai hasznosíthatóságáról. 2016. április 26-i véleményében (3) a Hatóság arra a következtetésre jutott, hogy a véleményében részletezett bizonyos feltételek betartása mellett nincsenek biztonsági aggályok ezen anyagnak az említett élelmiszer-kategóriákban való használatával kapcsolatban. A Hatóság megjegyezte, hogy ez az anyag jelentősen hozzájárulna az átlagos napi kalciumbevitelhez.

(5) A 609/2013/EU rendelet mellékletét ezért ennek megfelelően módosítani kell.

(6) Az érdekelt felek véleményét kikérték, és azok észrevételeit figyelembe vették,

ELFOGADTA EZT A RENDELETET:

1. cikk

A 609/2013/EU rendelet melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. április 10-én. a Bizottság részéről az elnök Jean-Claude JUNCKER

(1) HL L 181., 2013.6.29., 35. o.

(2) EFSA AFC Panel (EFSA Scientific Panel on food additives, flavourings, processing aids and materials in contact with food), Opinion related to Ferrous bisglycinate as a source of iron for use in the manufacturing of foods and in food supplements (EFSA AFC testület (az EFSA élelmiszer-adalékanyagokkal, aromákkal, technológiai segédanyagokkal és az élelmiszerekkel érintkezésbe kerülő anyagokkal foglalkozó tudományos testülete), A vas-biszglicinát élelmiszerek előállításában és étrend-kiegészítőkben vasforrásként történő felhasználásáról szóló vélemény), The EFSA Journal (2006) 299, 1–17.

(3) EFSA ANS Panel (EFSA Panel on Food Additives and Nutrient Sources added to Food), 2016, Scientific Opinion on Calcium phosphoryl oligosaccharides (POs-Ca®) as a source of calcium added for nutritional purposes to food, food supplements and foods for special medical purposes (EFSA ANS Testület (Az EFSA-nak az élelmiszer-adalékanyagokkal és élelmiszerekhez adott tápanyagforrásokkal foglalkozó testülete), 2016, A kalcium-foszforil oligoszacharidok (POs-Ca®) élelmiszerekhez, étrend-kiegészítőkhöz és speciális gyógyászati célra szánt élelmiszerekhez táplálkozási célból, kalciumforrásként történő felhasználásáról szóló tudományos szakvélemény), EFSA Journal 2016;14(6):4488.